বৈকুণ্ঠ

বৈকুণ্ঠ (সংস্কৃত: वैकुण्ठ) বা বিষ্ণুলোক হলো দেবতা বিষ্ণু এবং দেবী লক্ষ্মীর আবাস। এটি "চিরন্তন (নিত্য) স্বর্গীয় রাজ্য" এবং "ঐশ্বরিক (অপ্রাকৃত) অবিনশ্বর ও শাশ্বত বাসস্থান"। "বৈকুণ্ঠ" শব্দের আক্ষরিক অর্থ হলো 'কুণ্ঠারহিত স্থান'। "কুণ্ঠা" অর্থাৎ সংকোচ, লজ্জা, দ্বিধা, ভয়, নিরাশা, হতাশা, আলস্য ও দরিদ্রতা, দুশ্চিন্তা, উদ্বেগ। যেখানে জড়তা, ভয় আদি কুণ্ঠা নেই, সেস্থানই বৈকুণ্ঠ নামে কথিত হয়। অন্যভাবে বলা যায়, কুণ্ঠ শব্দের অর্থ চিন্তার স্থান। এই জড় জগৎকে বলা হয় কুণ্ঠ জগৎ, কেননা এই জগৎ চিন্তা ও দুঃখে পরিপূর্ণ। এজগতে প্রাণীরা জন্ম, মৃত্যু, বৃদ্ধাবস্থা ও রোগের প্রভাবে আবদ্ধ। কিন্তু আধ্যাত্মিক জগতে, সেই চারটি দুঃখের কোন প্রশ্নই উঠে না। সেই স্থান চিন্তা এবং দুঃখ হতে সম্পূর্ণ মুক্ত, তাই এস্থানকে বৈকুণ্ঠ বলা হয় যা চিন্তা-দুঃখ থেকে মুক্ত এবং সর্বদা আনন্দ-উল্লাসে পরিপূর্ণ।
লঘুভাগবতামৃত গ্রন্থে (পূর্ব ২/৩৬-৪২) বিষ্ণুধর্মোত্তর শাস্ত্রের উদ্ধৃতি দিয়ে এই ব্রহ্মাণ্ডের
অন্তর্গত বিষ্ণুলোকের বর্ণনা করে বলা হয়েছে—"শিবের আলয় রুদ্রলোকের উপরিভাগে চার লক্ষ মাইল পরিমিত বিষ্ণুলোক নামক সর্বলোকের অগম্য একটি লোক আছে। তার উপরিভাগে সুমেরুর পূর্বদিকে লবণ-সমুদ্রের মধ্যভাগে জলের মধ্যে অবস্থিত বৃহদাকার স্বর্ণময় মহাবিষ্ণুলোক রয়েছে। শ্রীবিষ্ণুকে দর্শন করার জন্য ব্রহ্মা ও অন্যান্য দেবতারা মধ্যে মধ্যে সেখানে যান। এই লোকে জনার্দন বিষ্ণু লক্ষ্মীর সঙ্গে শেষশয্যায় বর্ষার চার মাস নিদ্রিত থাকেন। সুমেরুর পূর্বদিকে ক্ষীরসমুদ্রের মধ্যে শুভ্রবর্ণা অন্য পুরী আছে,তাতে ভগবান শ্রীবিষ্ণু লক্ষ্মীর সঙ্গে শেষাসনে উপবেশন করে বিরাজ করেন। সেখানেও প্রভু বর্ষার চার মাস নিদ্রাসুখ উপভোগ করেন। তারই দক্ষিণ দিকে ক্ষীরসমুদ্রের মধ্যে দুই লক্ষ মাইল পরিমিত শ্বেতদ্বীপ নামক বিখ্যাত পরম সুন্দর একটি দ্বীপ আছে।” ব্রহ্মাণ্ড পুরাণ, বিষ্ণু পুরাণ, মহাভারত ও পদ্মপুরাণ আদি শাস্ত্রে শ্বেতদ্বীপের বর্ণনা রয়েছে। 
ব্যাসপুত্র শ্রীশুকদেবের শিষ্য বলে কথিত সন্ত চরণদাস তার অমরলোক অখণ্ডধামবর্ণন রচনায় বলেন, প্রকৃতি বা জড় জগতের বাইরে সূর্যমণ্ডলসম তেজপুঞ্জ (ব্রহ্মজ্যোতির্ময়লোক বা ব্রহ্মধাম ) এর উর্ধ্বে নানা বর্ণবিশিষ্ট, বিবিধ ফলবন্ত কল্পবৃক্ষ, বহুমূল্য মণি-রত্ন-হীরকময় ধ্বজ-পতাকা সমন্বিত অগণিত প্রাসাদে পূর্ণ বৈকুণ্ঠধামের বর্ণনা করেছেন, যেখানে দিব্য বসন, ভূষণ, নানা রত্নময় আভরণ পরিহিত শ্রীহরি তার পার্ষদদের সাথে মহাসুখে বিরাজ করেন। 
শ্রীসম্প্রদায়ের মহান আচার্য রামানুজও তার বৈকুণ্ঠ গদ্যমে বৈকুণ্ঠধামের বর্ণনা করেছেন।
রামানুজের মতে, বৈকুণ্ঠ হল পরম পদম্ বা নিত্য বিভূতি, "অনন্ত স্বর্গীয় রাজ্য", এবং "ঐশ্বরিক অবিনশ্বর জগত যা ঈশ্বরের আবাস"। জড় জগতের বহির্ভাগে এটি সর্বোচ্চ স্থান। জয় ও বিজয় বৈকুণ্ঠের দুইজন দ্বারপাল, এবং তাদের দ্বারা এটি রক্ষিত। বৈকুণ্ঠে বিষ্ণুর সেনার নেতৃত্বে রয়েছে বিষ্বকসেন বৈষ্ণব সাহিত্যে, বৈকুণ্ঠকে চতুর্দশ ভুবনের ঊর্ধ্বে সর্বোচ্চ লোক হিসাবে বর্ণনা করা হয়েছে। বৈকুণ্ঠে রয়েছে স্বর্ণের প্রাসাদ, দিব্য ও চিন্ময় বিমান এবং মনোরম উদ্যান। বৈকুণ্ঠের উদ্যানে সুগন্ধযুক্ত মিষ্টি ফল ও ফুল উৎপন্ন হয়। বৈকুণ্ঠ সত্যলোকের ২৬,২০০,০০০ যোজন (২০৯,৬০০,০০০ মাইল) উপরে অবস্থিত।
প্রচলিত পুরাণ ও বৈষ্ণব ঐতিহ্য অনুসারে বৈকুণ্ঠ মকর রাশির খুব সন্নিকটে বিরাজমান। মহাজাগতিক বিজ্ঞানের পরিপ্রেক্ষিতে বলা হয়েছে যে বিষ্ণুর দৃষ্টি দক্ষিণ স্বর্গীয় মেরুতে রয়েছে এবং সেখান থেকে তিনি মহাবিশ্বকে দেখছেন। ঋগ্বেদে বলা হয়েছে যে ,ভগবান বিষ্ণুর সেই সর্বোচ্চ আবাসের দিকে দেবতাগণ সর্বদা দৃষ্টিপাত করেন।
বৈকুণ্ঠ হলো সেই স্থান যেখানে বিষ্ণুর ভক্তরা মুক্তি লাভ করে। বৈকুণ্ঠে ভক্ত চতুর্বিধ মুক্তি প্রাপ্ত হন যেমন, 
"সালোক্য" - ভগবানের সাথে একলোকে বাস , "সার্ষ্টি" - ভগবানের সমান-ঐশ্বর্য্য-প্রাপ্তি , "সামীপ্য" - ভগবানের নিকটে বাস , "সারূপ্য" - ভগবানের সমান রূপবিশিষ্ট হওয়া। 
বৈকুণ্ঠে প্রবেশকারী ভক্তের কখনই বয়স বৃদ্ধি হয় না এবং তিনি সর্বদা ভগবানের মতই তরুণ থাকেন। ভক্ত যদি পুরুষ হন তবে তিনি শঙ্খ, চক্র, গদা এবং পদ্মধারী চতুর্ভুজ রূপ এবং নীলবর্ণদেহ প্রাপ্ত হন, ভগবান বিষ্ণুর মতোই সুদর্শন এবং পেশীবহুল হয়ে উঠেন। এককথায় পুরুষ ভক্ত ভগবান বিষ্ণুর সারূপ্য প্রাপ্ত হন। যদি ভক্ত নারী হন, তবে তিনি দেবী লক্ষ্মীর মতোই সুন্দরী দেবীতে রূপান্তরিত হয়ে উঠেন অর্থাৎ লক্ষ্মীদেবীর সারূপ্য প্রাপ্ত হন।
বেদে বৈকুণ্ঠ নামের উল্লেখ নেই, তবে ঋগ্বেদের একটি শ্লোক বৈকুণ্ঠকে বিষ্ণুর পরম পদ বলে উল্লেখ করেছে:
বৈকুণ্ঠ এবং এর বৈশিষ্ট্যগুলি বৈষ্ণবধর্মের শ্রদ্ধেয় ধর্মগ্রন্থ ভাগবত পুরাণে বর্ণনা করা হয়েছে। এডউইন ব্রায়ান্ট তার বইয়ে (২০০৩) ভাগবত পুরাণের পাঠে বৈকুণ্ঠের বর্ণনা করা শ্লোকগুলি সম্পর্কে মন্তব্য করেছেন:
ভাগবতে বৈকুণ্ঠ সম্পর্কিত স্বামী প্রভুপাদের অনুবাদ:
ভাগবতের দ্বিতীয় স্কন্ধের শ্রীল প্রভুপাদকৃত অনুবাদ:
পদ্ম পুরাণে মহাবৈকুণ্ঠ যোগপীঠের বর্ণনা রয়েছে, যেখানে শ্রীমহাদেব বলেছেন :
বৈষ্ণব আচার্যদের মতে, এস্থলে মহাবৈকুণ্ঠস্থ যে ইন্দ্রাদি আবরণ দেবতা, সাধ্য, বিশ্বদেব, মরুৎগণ আদি দেবতা তথা অপরাপর দেবীগণের উল্লেখ দর্শিত হয় তারা অপ্রাকৃত নিত্য ভগবৎপার্ষদ, প্রাকৃত ব্রহ্মাণ্ডস্থ ইন্দ্রাদি দেবগণ হতে ভিন্ন। বৈষ্ণবাচার্য বিশ্বনাথ চক্রবর্তীর মতে, ব্রহ্মা সৃষ্টির আদিতে নারায়ণের কৃপায় এই মহাবৈকুণ্ঠলোক (স্ব-লোকম্— মহাবৈকুণ্ঠম্) দর্শন করেছিলেন। 
নারায়ণ উপনিষদে বৈকুণ্ঠের উল্লেখ আছে:
বৃহদ্ভাগবতামৃত বৈকুণ্ঠে বিষ্ণুর কর্মকাণ্ডের চিত্র অঙ্কন করে:
নম্মালবর কৃত রচনায়, তামিল সাহিত্য ঐতিহ্যে বৈকুণ্ঠকে তিরুনাতু (পবিত্র ভূমি) হিসাবে উল্লেখ করা হয়েছে। শ্রীবৈষ্ণব সম্প্রদায়ে বৈকুণ্ঠকে একশ আটটি দিব্য স্বর্গগুলির মাঝে সর্বশেষ ও সর্বশ্রেষ্ঠতম বলা হয়েছে। একশ আট দিব্য দেশমের সর্বশেষ দুটি দেশম্ যথাক্রমে জড় ব্রহ্মাণ্ড ও তার বাইরে বিষ্ণুর চিন্ময় রাজ্য বৈকুণ্ঠে রয়েছে। ব্রহ্মাণ্ডে অবস্থিত একশ সাততম দিব্য দেশম ক্ষীর সমুদ্রে অবস্থিত।